Source: https://myzahorie.sme.sk/c/6110921/zitny-dostal-za-zrazenie-chlapca-25-roka-vazenia.html
Timestamp: 2019-04-20 16:33:19+00:00

Document:
Žitný dostal za zrazenie chlapca 2,5 roka väzenia - myzahorie.sme.sk
Žitný dostal za zrazenie chlapca 2,5 roka väzenia
Bývalého moderátora televízneho spravodajstva Rastislava Žitného dnes odsúdil Okresný súd v Malackách za nehodu z leta 2008 na 2,5-ročný trest.
24. okt 2011 o 13:29 TASR
Bývalý moderátor dostal 2,5 roka väzenia.(Zdroj: ARCHÍV TASR)
MALACKY. Bývalého moderátora televízneho spravodajstva Rastislava Žitného dnes odsúdil Okresný súd v Malackách za nehodu z leta 2008 na 2,5-ročný trest odňatia slobody vo väzení s minimálnym stupňom stráženia.
Rastislav Žitný zrazil vo vysokej rýchlosti na ceste medzi obcami Rohožník a Kuchyňa dvoch cyklistov. Päťročný Tomáš Žilavý nehodu neprežil.
Sudca zdôraznil, že všetky tri znalecké posudky, ktoré pre´tento prípad vypracovali znalci, hovorili o tom, že Rastislav Ž. šiel v kritický čas 29. júna 2008 o 12.50 hodine neprimeranou rýchlosťou. Sudca tento fakt ustanovil za jednoznačnú príčinu nehody.
Rozsudok nie je právoplatný, pretože obhajca obvineného, prokurátorka ani zástupca poškodených sa zatiaľ nevyjadrili, či podajú odvolanie. Ak by sa Rastislav Ž. voči verdiktu odvolal, jeho obhajca bude žiadať, aby dal súd vypracovať nový znalecký posudok v Českej republike. S trestom pre Rastislava Ž. nesúhlasí. Novinárom povedal, že ak by súd uveril bývalému moderátorovi a prihliadol na jeho údajné zdravotné problémy, akceptoval by udelenie podmienečného trestu väzenia.
Žitný vedomie nestratil
Zavinenie nehody cyklistami vylúčil. Obranu Rastislava Ž., že v dôsledku bolesti stratil vedomie a preto havaroval, súd odmietol. "V čase, ktorý skúmame, obžalovaný nebol mimo vedomia," vyhlásil sudca. Podľa neho je to zrejmé z brzdných stôp. Súd uložil Rastislavovi Ž. okrem trestu väzenia aj zákaz riadenia motorových vozidiel na päť rokov. Okresný súd v tomto prípade najskôr Rastislava Ž. odsúdil na 2,5-ročný trest trestným rozkazom.
Keďže sa bývalý moderátor odvolal, nasledoval súdny proces. Na jeho konci obžalovaného znovu odsúdili za usmrtenie a ublíženie na zdraví na 2,5 roka. Po odvolaní Krajský súd v Bratislave rozsudok zrušil pre procesné pochybenia a prikázal vykonať ďalšie dôkazy. Súd znovu vypočul svedkov a dal vypracovať ďalší znalecký posudok.
Prokurátorka bola aj dnes presvedčená, že Rastislav Ž. je vinný a nesie zodpovednosť za usmrtenie malého chlapca a zranenie jeho otca. Odvolávala sa najmä na znalecký posudok, podľa ktorého šiel bývalý moderátor pred nehodou rýchlosťou neprimerane vysokou 139 kilometrov za hodinu.
Išiel 139 kilometrov za hodinu
Tvrdenia Rastislava Ž., ktorý sa bránil tým, že za nehodu môžu jeho zdravotné problémy, prokurátorka považuje za
účelové. Navrhla ho potrestať väzením od 2,5 do piatich rokov v ústave s minimálnym stupňom stráženia a uložiť mu zákaz šoférovania.
"Je mi jasné, že z tej nehody sa celkom nevyviní," povedal obhajca obžalovaného Ladislav Kuruc v záverečnej reči. Bývalý moderátor, ktorý na pojednávania nechodí, mal podľa obhajcu skutočne zdravotné problémy s chrbticou. "Jeho problémy boli skutočné a mohli sa podpísať na dopravnej nehode," povedal Kuruc.
Podľa znaleckého posudku z Ústavu súdneho inžinierstva v Žiline šiel Rastislav Ž. tesne pred nehodou rýchlosťou 139 kilometrov za hodinu. Do cyklistov narazil rýchlosťou 90 až 100 km/h a do stromu za nimi 85-kilometrovou rýchlosťou. Hraničná rýchlosť, ktorou Rastislav Ž. mohol zákrutu zvládnuť, bola podľa posudku 129 km/h.
Exmoderátor viní za nehodu jeho problémy s chrbticou. V kritickej chvíli údajne pocítil prudkú bolesť a na chvíľu stratil vedomie. Keď precitol, vraj už nehode nedokázal zabrániť. Jeho obhajca dnes žiadal súd, aby dal vypracovať ďalší, v poradí už štvrtý znalecký posudok. Posledný, ktorý vypracoval žilinský ústav, nerešpektuje, pretože ho podľa neho
dala narýchlo urobiť generálna prokuratúra.
Prípad bývalého televízneho moderátora Rastislava Žitného
Rastislav Ž. zrazil vo vysokej rýchlosti na ceste medzi obcami Rohožník a Kuchyňa dvoch cyklistov. Päťročný Tomáš Žilavý nehodu neprežil.
29. júna 2008 - Moderátor televízie Markíza Rastislav Ž. prešiel medzi obcami Kuchyňa a Rohožník so svojím automobilom Audi do protismeru a narazil do otca s dvoma synmi na bicykloch, ktorí sa vracali z výletu od priehrady. Jeden z chlapcov, 5-ročný Tomáško, umrel v dôsledku zranení, staršiemu 8-ročnému Martinkovi sa nič nestalo, otec 34-ročný Milan sa ťažko zranil. Samotný moderátor utrpel pri zrážke ťažké zranenia. Príčinou nehody bola pravdepodobne nadmerná rýchlosť - tachometer v automobile sa údajne zastavil na 180 km/hod.
12. januára 2010 - Okresný súd v Malackách odsúdil Rastislava Ž. tzv. trestným rozkazom na nepodmienečný trest odňatia slobody vo výške dva a pol roka. Advokát Rastislava Ž. Ladislav Kuruc podal voči trestnému rozkazu odpor v zákonnej lehote, príslušný sudca musel vytýčiť termín hlavného pojednávania.
7. júna 2010 - Bývalého moderátora spravodajstva Rastislava Ž. odsúdil Okresný súd v Malackách na 2,5 roka väzenia nepodmienečne a zároveň mu uložil päťročný zákaz činnosti riadenia motorových vozidiel. Súd ho uznal vinným z prečinov usmrtenia a ublíženia na zdraví v súvislosti s dopravnou nehodou z leta 2008, kedy prišiel o život päťročný Tomáško.
21. októbra 2010 - Krajský súd v Bratislave na neverejnom zasadnutí v odvolaní v trestnej veci obžalovaného Mgr. Rastislava Ž. rozhodol tak, že napadnutý rozsudok zrušil a vec vrátil súdu 1. stupňa, aby opätovne konal a rozhodol. Dôvodom rozhodnutia odvolacieho súdu bolo, že zistil vo veci procesné pochybenia. Odvolací súd taktiež považoval za potrebné zopakovať súdom 1. stupňa niektoré vykonané dôkazy, ako aj potrebu vykonania ďalších dôkazov.
27. júna 2011 - Proces s bývalým moderátorom spravodajstva Rastislavom Ž. na Okresnom súde v Malackách opäť neukončili. Súd už síce dostal potrebný súdnoznalecký posudok z Ústavu súdneho inžinierstva v Žiline, riaditeľ ústavu Gustáv Kasanický však na pojednávanie neprišiel.
12. septembra 2011 Riaditeľ Ústavu súdneho inžinierstva v Žiline Gustáv Kasanický pred Okresným súdom v Malackách potvrdil, že niekdajší moderátor Rastislav Ž. šiel so svojím luxusným autom tesne predtým, ako zrazil cyklistov, rýchlosťou 139 kilometrov za hodinu (km/h).

References: súd 
 súd 
 súd 
 súd 
 súd 
 Súd 
 súd 
 súd 
 Súd 
 súd 
 súd 
 Súd 
 súd 
 súd 
 Súd